Hollanti ja Australia syyttävät virallisesti Venäjää lennon MH17 pudottamisesta

298 ihmistä kuoli, kun Malaysia Airlinesin matkustajakone pudotettiin ohjuksella venäläismielisten kapinallisten hallitsemalla alueella Itä-Ukrainassa.

Hollannin ja Australian hallitukset syyttävät suoraan Venäjää Malaysia Airlinesin lennon MH17 alas ampumisesta Itä-Ukrainassa vuonna 2014, kertovat muun muassa Reuters ja BBC.

Hollantilaisten johtama kansainvälinen tutkijaryhmä kertoi torstaina tulleensa siihen johtopäätökseen, että koneen pudottanut ohjus kuului Venäjän 53. ilmatorjuntaprikaatille.

Venäjä on aiemmin kiistänyt osallisuutensa matkustajakoneen pudottamiseen.

Hollannin ja Australian päätöksestä syyttää Venäjää kertoi Hollannin hallitus julkaisemassaan lausunnossa.

– Kansainvälisen ryhmän johtopäätösten perusteella Hollanti ja Australia ovat nyt vakuuttuneita siitä, että Venäjä oli vastuussa MH17:n pudottamiseen käytetyn Buk-ohjuslaitteiston käytöstä, Hollannin ulkoministeri Stef Blok sanoi lausunnossa BBC:n mukaan.

– Hallitus ottaa nyt seuraavan askeleen pitämällä Venäjää virallisesti syyllisenä, lausunto jatkui.

Hollannin hallituksen mukaan on mahdollista, että seuraavaksi asia viedään esimerkiksi kansainvälisen oikeuden käsiteltäväksi.

Tutkijaryhmä ei yksilöinyt ohjuksen ampumisesta varsinaisesti epäiltyjä henkilöitä, mutta Blokin mukaan ryhmän työn tulokset ”osoittavat Venäjän suoraan osallisuuteen”.